กังวล Brexit กดปอนด์ร่วงกว่า 10% แตะระดับต่ำสุดในรอบ 31 ปี
สกุลเงินดอลลาร์แข็งค่าขึ้นเมื่อเทียบกับสกุลเงินยูโรและปอนด์เมื่อคืนนี้ (24 มิ.ย.) หลังจากผลการลงประชามติของสหราชอาณาจักรสะท้อนว่า ฝ่ายสนับสนุนให้ออกจากสหภาพยุโรป (EU) ชนะฝ่ายที่ต้องการอยู่ใน EU
25 มิ.ย. 2559

สำนักข่าวอินโฟเควสท์รายงานว่า ค่าเงินยูโร (24 มิ.ย.) อ่อนค่าลงเมื่อเทียบดอลลาร์สหรัฐ ที่ระดับ 1.1144 ดอลลาร์สหรัฐ จากระดับ 1.1355 ดอลลาร์สหรัฐ เงินปอนด์อ่อนค่าลงเมื่อเทียบดอลลาร์สหรัฐ ที่ระดับ 1.3696 ดอลลาร์ จากระดับ 1.4803 ดอลลาร์ ส่วนดอลลาร์ออสเตรเลียอ่อนค่าเมื่อเทียบดอลลาร์สหรัฐที่ระดับ 0.7508 ดอลลาร์สหรัฐ จากระดับ 0.7598 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบเยนที่ระดับ 102.24 เยน จากระดับ 105.82 เยน แข็งค่าขึ้นเมื่อเทียบฟรังก์สวิส ที่ระดับ 0.9724 ฟรังก์ จากระดับ 0.9574 ฟรังก์ และแข็งค่าขึ้นเมื่อเทียบดอลลาร์แคนาดาที่ระดับ 1.2936 ดอลลาร์แคนาดา จากระดับ 1.2785 ดอลลาร์แคนาดา
สกุลเงินยูโรและปอนด์ได้รับผลกระทบหนักสุดจากการลงประชามติวานนี้ เนื่องจากนักลงทุนกังวลว่า Brexit จะส่งผลกระทบต่อเศรษฐกิจสหราชอาณาจักรและ EU ขณะที่เงินปอนด์ร่วงลงถึง 10% เมื่อเทียบดอลลาร์สหรัฐในระหว่างการซื้อขายเมื่อคืนนี้ แตะระดับต่ำสุดในรอบ 31 ปี ขณะที่เงินยูโรอ่อนค่าแตะระดับต่ำสุดในรอบกว่า 3 เดือน